61995CC0253_FI
Julkisasiamiehen ratkaisuehdotukset
Julkisasiamiehen ratkaisuehdotukset
1 Komissio on 19.7.1995 nostamallaan kanteella vaatinut yhteisöjen tuomioistuinta toteamaan, että jätettyään toteuttamatta asetetussa määräajassa toimenpiteet, jotka ovat tarpeen julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annetun neuvoston direktiivin 92/50/ETY(1) saattamiseksi osaksi kansallista oikeusjärjestystä, Saksan liittotasavalta on jättänyt noudattamatta sille EY:n perustamissopimuksen mukaan kuuluvia velvoitteita.
2 Kyseisen direktiivin 44 artiklan 1 kohdassa säädetään, että jäsenvaltioiden on saatettava direktiivin noudattamisen edellyttämät lait, asetukset ja hallinnolliset määräykset voimaan 1.7.1993 mennessä.
3 Tältä osin riittää kun todetaan, että Saksan hallitus ei kiistä laiminlyöntiä, josta sitä syytetään. Huomautuksissaan se vain toteaa, että asetuksia, joilla kansalliset oikeussäännöt on tarkoitus saattaa edellä mainitun direktiivin mukaisiksi, ollaan parhaillaan antamassa ja huomauttaa, että se on oikeaan aikaan ilmoittanut liittovaltion tarjouskilpailuja järjestäville hankintaviranomaisille ja osavaltioiden toimivaltaisille ministeriöille, että kyseinen direktiivi on välittömästi sovellettavaa oikeutta 1.7.1993 lähtien. Tämä ei yhteisöjen tuomioistuimen oikeuskäytännön(2) mukaan kuitenkaan muuta sitä seikkaa, että jäsenyysvelvoitteita on jätetty noudattamatta.
4 Ehdotan siten, että yhteisöjen tuomioistuin hyväksyy kanteen ja velvoittaa työjärjestyksen 69 artiklan 2 kohdan nojalla vastaajan korvaamaan oikeudenkäyntikulut.
(1) - EYVL L 209, 24.7.1992, s. 1.
(2) - Ks. mm. asia C-147/94, komissio v. Espanja, tuomio 6.4.1995 (Kok. 1995, s. I-1015).